अनुसन्धानमा देखिएका समस्याका सम्बन्धमा अनुसन्धान गर्ने निकायहरु बीच आपसी समन्वय गरि अनुसन्धान प्रभावकारी बनाउने उद्धेश्यले आज मिति २०७६/२/१७ गते जिल्ला सरकारी वकील कार्यालय झापाका जिल्ला न्यायाधिवक्ता श्री केशवप्रसाद पन्तको संयोजकत्वमा समन्वय समितिको बैठक सम्पन्न भएको छ। समितिका सदस्यहरु सहायक प्रमुख जिल्ला अधिकारी श्री माधवप्रसाद पोखरेल, प्रहरी उपरीक्षक दिनेशराज मैनाली, मेचि अञ्चल अस्पतालका मेडिकल सुपरिटेण्डेन्ट श्री पिताम्वर ठाकुर, सदस्य सचिव सहायक जिल्ला न्यायाधिवक्ता श्री कल्याण पराजुली समेतको उपस्थितिमा सम्पन्न उक्त बैठकमा मुद्धा अनुसन्धान गर्ने छ वटै प्रहरी कार्यालयका कार्यालय प्रमुख , मालपोत कार्यालयका मालपोत अधिकृत , कारागार कार्यालयका जेलर र यस कार्यालयका कर्मचारीहरुको समेत सहभागिता रहेको थियो। मुद्धाका साक्षीहरुको वकपत्र र थुनुवाको स्वास्थ्य परीक्षण/उपचार सम्बन्धमा बैठकमा छलफल भएको थियो । उक्त बैठकले हेलो साक्षी कार्यक्रम मार्फत साक्षीहरुलाई वकपत्रको अघिल्लो दिन टेलिफोन मार्फत जानकारी गराउने गरेको कारण साक्षीको उपस्थिति राम्रो रहेतापनि यदाकदा सम्बन्धित कार्यालयबाट साक्षी उपस्थित गराउन नसकेको र सोको कारण सहितको पत्र समेत प्राप्त नहुदा पुनः उपस्थितिको लागि आदेश माग गर्न समस्या रहेकोले त्यसतर्फ समेत ध्यान दिने र थुनुवाहरुको सुरक्षा संवेदनशिलतालाई ध्यानमा राखी उनीहरुको स्वास्थ्य परीक्षण र उपचारमा प्राथमिकता दिने तर्फ उचित व्यवस्थापन गर्ने समेत निर्णय गरेको छ।